**Előterjesztés Harc Község Önkormányzata Képviselő-testülete**

**2015. május 27-én tartandó ülésére**

**7. napirend**

**Tárgy: Harc Község adóhatósága kintlévőségeiről szóló beszámolója**

**Előterjesztő: Tóth Gábor polgármester**

**Előterjesztést készítette: Balogh Györgyi aljegyző, Nyul Józsefné ügyintéző**

**Adóigazgatási eljárás**

Hivatalunk adóhatósági jogkörében történő eljárása során az az adózás rendjéről szóló 2003. évi XCII. törvény (továbbiakban:Art.), a közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban Ket.), a végrehajtási eljárás során pedig még a bírósági végrehajtásról szóló 1994. évi LIII. tv. szabályai szerint jár el.

Az adókötelezettséget érintő változás-bejelentési kötelezettségnek az adóalanyok ritkán tesznek önként eleget, a tudomásunkra jutott változás esetén, - sokszor késve - küldünk adóbevallási nyomtatványt. (Korábban az illetékes földhivatal tájékoztatta az önkormányzatokat a tulajdonos-változásról, ma azonban már nem szolgáltat ilyen adatot.)

Az adóztatásnál amennyiben változik a tulajdonos személye, a fizetendő adó mértéke, határozatot hozunk. Az új adózókat is határozat megküldésével értesítjük adófizetési kötelezettségükről.

A közigazgatási eljárás szabályai szerint a határozattal szemben jogorvoslati jog illeti meg az ügyfeleket, azaz fellebbezést nyújthatnak be.

Amennyiben az adóalanyok határidőben nem fizetik meg az adót, előbb felhívást küldünk ki a tartozás rendezésére, ha ez nem vezet eredményre utána kerül sor a végrehajtási eljárásra, mely során az adós munkabéréből rendeljük el a tartozást levonni, nyugdíjas esetén a Nyugdíjfolyósító Igazgatóságot keressük meg. Gépjárműadó tartozás esetében még lehetőség a gépjármű forgalomból való kivonatása.

2014. évben 119 adózónak küldtünk felszólítás adótartozás tárgyában. A tartozók között voltak olyanok, akik csak gépjárműadóval vagy csak magánszemélyek kommunális adójával tartoztak, de olyanok is akik mindkettővel.

1. ***Magánszemélyek kommunális adója***

Adófizetési kötelezettség terheli az önkormányzat illetékességi területén a lakás céljára szolgáló építményt, telket (beépítetlen belterületi terület), nem lakás céljára szolgáló belterületi épületet.

2014. évben az adómérték lakás, esetében 7.500,-Ft, beépítetlen belterületi telek, nem lakás céljára szolgáló belterületi épület esetében 2.600,-Ft.

Adózók száma: 331

Adótárgyak száma:347

Folyó évi adóterhelés: 2.372.600,-Ft

Befolyt adó: 2.557.947,- Ft

A magánszemélyek kommunális adója területén 2014. évben 29 letiltást kezdeményeztünk, melyből 26 volt eredményes. A letiltás során befolyt magánszemélyek kommunális adójának összege: 336.919,- Ft.

***II. Gépjárműadó***

A gépjárműadóból származó bevétel 40 %-a az önkormányzatnál marad, az adó mértékét nincs hatásköre az önkormányzatnak meghatározni, az a gépjárműadó törvényben kerül szabályozásra.

2007. január 1-jétől jelentős változtatásra került sor, amelynek célja a vagyonarányos közteherviselés elvének érvényesítése a gépjárműadóban.

Ennek alapján a személygépjárművek körében (személyautó és motorkerékpár) az adó alapja a személyszállító gépjármű teljesítménye kW-ban kifejezve. A személygépjárművek esetében a teljesítményen túl a gépjármű gyártási éve is befolyásolja az alkalmazandó adótételt.

Az adó mértéke a gépjármű

* gyártási évében és az azt követő 3 naptári évben 345 Ft/kW,
* gyártási évet követő 4-7. naptári évben 300 Ft/kW,
* gyártási évet követő 8-11. naptári évben 230 Ft/kW,
* gyártási évet követő 12-15. naptári évben 185 Ft/kW,
* gyártási évet követő 16. naptári évben és az azt követő naptári években 140 Ft/kW.

Változatlan maradt az adó alapja az autóbusz, a nyerges vontató, a lakó pótkocsi – önsúly -, illetve a tehergépjármű – önsúly + raksúly 50 %-a – vonatkozásában.

A légrugós vagy azzal egyenértékű rugózási rendszerű nyerges vontató, tehergépjármű, autóbusz esetén 850 forint, az előző kategóriába nem tartozó gépjárművek és pótkocsik esetén 1380 forint minden megkezdett 100 kg után az adó mértéke.

Adózók száma: 295

Gépjárművek száma: 380

Folyó évi terhelés: 4.515.304,-Ft

Befolyt adó a saját költségvetésnek: 2.092.983,- Ft

A gépjárműadó területén is végrehajtási eljárást kezdeményeztünk.

2014. évben 10 adózó gépjárműveinek kivonását kértük az Okmányirodától. A gépjárműadó kivonás értesítőjének kézhezvétele után 6 adózó befizette hátralékát, ennek összege 366.931,- Ft.

A végrehajtás során 4 gépjárművet vontak ki a forgalomból.

A gépjárműadó területén 2014. évben 26 letiltást kezdeményeztünk, melyből 19 volt eredményes. A letiltás során befolyt gépjárműadó összege: 368.403,- Ft.

1. **Helyi iparűzési adó**

Azadónemet sajátos fizetési mód jellemzi, az adózók az adóévben a megelőző év adatai alapján előleget fizetnek (március 15. és szeptember 15.) másrészt elszámolnak a befizetett előlegekkel szemben (május 31.) valamint december 20-ig feltöltési kötelezettséget teljesítenek. Ekkor az éves várható adó összegére kiegészítik a már megfizetett előlegeket*.*

Az iparűzési adó mértéke a 2013. január 1-től változott 2% lett.

A vállalkozók többsége fegyelmezetten teljesíti kötelezettségét.

Adózók száma: 84

Előírás: 7.179.751,-Ft.

Befolyt adó: 6.429.129,-Ft.

A végrehajtás eredményességét és annak folyamatát befolyásolja az adós személyének felkutatása, a munkahelyi adatok lekérdezése. A behajtás sikerességét meghatározza, hogy az adós személy rendelkezik-e rendszeres jövedelemmel. Sokan vannak, akiknek nincs nyilvántartott jogviszonya, vagyis munkanélküliek. Egyre többen vannak az olyan hátralékkal rendelkező adózók, akik nem dokumentált jövedelmet szereznek.

Kérem a Tisztelt Képviselő-testületet, hogy a kintlévőségekről szóló tájékoztatást szíveskedjen elfogadni.

Harc, 2014. május 22.

Balogh Györgyi s.k.

aljegyző